मुरगांवः संकल्प आमोणकार हांचे खातीर कसलें तरी व्हड नियोजन केल्ल्याचे संकेत मुख्यमंत्री डॉ. प्रमोद सावंत हांणी दिले. तांच्या कार्यकर्त्यांनी कांय दीस धीर धरचो, अशें तांणी सांगलें. शुक्रारा रातीं उसरां आमदार संकल्प आमोणकार हांच्या वाडदीस सुवाळ्याक हाजीर रावले उपरांत ते उलयताले. ह्या वेळार तांणी 'संकल्प भिवपाची गरज ना' अशें सांगलें.
 जेन्ना जेन्ना संकल्प आमोणकार आपल्याक मेळटा तेन्ना दोनूच मुद्द्यांचेर चर्चा जाता. एक म्हणल्यार उदरगतीचीं कामां आनी दुसरो म्हणल्यार मुरगांव मतदारसंघांतल्या लोकांचो आनी तरणाट्यांचो फुडार. आपूण तुमकां खात्री दितां, कर्मचारी निवड प्रक्रिये वरवीं भाजपा व्हड प्रमाणाचेर संदी निर्माण करतलो आनी मुख्यमंत्री म्हूण आपूण संकल्पाच्या आनी मुरगांवच्या लोकां फाटल्यान घट उबो रावलां, अशें डॉ. सावंत हांणी सांगलें.
 आमी शिकावू प्रशिक्षण कार्यावळ लेगीत सुरू केल्या. प्रशिक्षण पुराय केले उपरांत प्रशिक्षणार्थींक भारत सरकारा वतीन प्रमाणपत्र दितले. पयलीं येवप्याक पयलीं ह्या तत्वाचेर सुमार पांच हजार सरकारी नोकऱ्यो मेळोवपाक मजत जातली. 10 हजार लोकांक खाजगी मळाचेर आस्पावन घेतले, अशी हमी मुख्यमंत्र्यान आमोणकार हांकां दिली. मुरगांव मतदारसंघांतल्यान 80 टक्के मतां भाजपाच्या लोकसभा उमेदवाराक मेळटलीं, हाची आपल्याक पुराय खात्री आसा. फकत लोकसभा वेंचणुकूच न्हय जाल्यार फुडले विधानसभा वेंचणुकेंत तांणी संकल्प आमोणकार हांकां दुपेट अंतरान वेंचून हाडपाक जाय. खूब जाणांक दिसता भाजपांत वचून लेगीत संकल्प हांकां कसलेंच पद दिवंक ना. आपूण सगळ्या कार्यकर्त्यांक सांगपाक सोदतां, तांणी कांय दीस वाट पळोवची. संकल्पान आपली भलायकी सांबाळची आनी लोकां खातीर टेंशन घेवपाचें बंद करचें. कारण कांय दिसांनी तांचेर व्हड जापसालदारकी दिवपात शकतात, अशें मुख्यमंत्री डॉ. सावंत हांणी सांगलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 